**Építészet MA: startol a nyilvános építész szakmai párbeszédsorozat új évada a PTE MIK-en**

**Túlzás nélkül még a csilláron is lógtak az elmúlt tanévben a Pécsi Tudományegyetem Műszaki és Informatikai Karának (PTE MIK) építész szakmai közéleti mozgalma, az Építészet MA újraindított programjain, olyan sokan voltak kíváncsiak egyrészt az előadókra, másrészt pedig a szakma jelenlegi kihívásaira, megoldásaira. A kar Építész Intézete által 2010–2019 között szervezett, majd 2025 első félévében felélesztett előadássorozat neves szakmagyakorló építész kollégákat, nemzetközi akadémiai építészeti szereplőket lát vendégül, akik nyilvános előadás keretében ismertetik munkásságukat, a megoldásaikat, amit egy kötetlen, őszinte hangvételű szakmai beszélgetés követ. A kialakított keretek egy-egy építészeti kiállítás befogadását is lehetővé teszik. A szakmai műhely ősszel is izgalmas programokkal várja az építészhallgatókat, a szakmagyakorlókat és az érdeklődőket a PTE MIK-en.**

Október 15-én rögtön három eseményt is rendeznek a karon: az egyik a DesignPécs 2025 rendezvénysorozathoz kapcsolódóan egy eddig Magyarországon még be nem mutatott kiállítás, a Pécsi Merítés, amely a kar Építész Intézete oktatóinak az elmúlt öt évben megvalósult munkáiból nyílik. A szigorú szelekció mentén válogatott építészeti alkotások az „egy projekt–két fotó” rendezőelvet követik, és minden pályázótól csak egyetlen munkát válogattak be. Az anyag a közelmúltban a PTE MIK kínai egyetemi partnerkapcsolatai révén már bemutatkozott Vuhanban, illetve Pekingben, ahol pozitív szakmai visszajelzést kapott. „A kiállítás a mögöttünk hagyott öt év egyfajta értékelése, lenyomata. Nekünk, az egyetemhez kötődő építészeknek megoszlik a fókuszunk. Sokaknak van építészeti praxisa megvalósult épületekkel, mások fejlesztési koncepciókban, tervpályázatokban vagy konstruktőri területeken erősebbek, megint másoknak az akadémiai kutatói munkásságuk láthatóbb – természetesen az oktatás, tehetséggondozás mellett. Nem volt egyforma ez az intervallum a feladatok sűrűségét tekintve a piacon sem, hiszen még a Covid világjárvány is belelóg. Máshonnan nézve: a 30 projekt bemutatása egyben az egyetemi oktatók megünneplése, hiszen ők a szakmagyakorlási jogosítványaik mentén felhalmozott értéket teremtenek, és az ebből merített tapasztalatnak értékes helye van az oktatásban. Van, aki belsőépítészeti vagy egy lakásátalakítás anyagát hozta, de szerepelnek komoly középületek is, mint a Misina TetőPont családi és mozgástér vagy a pécsi vásárcsarnok, több projekt pedig kilép a régió keretei közül, sőt nemzetközi színtérre is kitekint” – mondja dr. Medvegy Gabriella, a PTE MIK dékánja, aki azt is hozzáteszi: élénk nemzetközi érdeklődés övezi a kiállítást, amely hamarosan Rómában és Zágrábban is látható lesz.

A kiállításhoz kapcsolódóan mutatkozik be a karon a tavaszi szemeszterben zajlott, dr. Rosta Csaba és dr. Vörös Erika, az Építész Intézet adjunktusai által vezetett szabadon választható kurzus anyaga, amelyet Rosta finnországi műtermi évei inspiráltak. Juhani Pallasmaa építész A bőr szemei című könyve alapján kellett a hallgatóknak az ott sokszor emlegetett architekton objektumot megformálni, az óriási lendülettel és lelkesedéssel elkészült installációkat állítják ki a kar aulájában. (Ez az anyag a budapesti FUGA Művészeti Központban történő bemutatkozás után érkezik vissza Pécsre.) A kiállításmegnyitót követően tart nyilvános előadást szintén a PTE MIK-en az Építészet MA keretében az Archicon építésziroda társalapító-ügyvezetője, Nagy Csaba, a Magyar Építőművészek Szövetségének elnöke. A szakmai programsorozat következő eseménye november 18-án lesz, amikor a koncepcióalkotásban kiemelkedő Gutowski Architects építésziroda mutatkozik be, december 4-én pedig a nagy múltú, sok egykori pécsi építészhallgatót foglalkoztató Tiba Építész Stúdió képviselői tartanak előadást.

A múlt tanévben újraindult Építészet MA eseménysorozat kiváló alkalmat teremt arra, hogy az egyetemi hallgatók találkozzanak az építészirodák valós szereplőivel, munkásságukkal, és olyan kérdéseket tegyenek fel, amelyekre a tanórákon, a klasszikus iskolai keretek között nincs lehetőség. A jelenlegi szakmagyakorlók is szívesen részt vesznek a diskurzuson, a két tavaszi alkalmon szinte kicsinek bizonyult a 200 fős előadóterem, olyan sokan voltak kíváncsiak az aktualitásokra, az előadók által képviselt építészirodák egyedi megoldásaira. Ilyenkor egyfajta szakmai kerekasztal alakul ki, az elhangzott információk, az új nézőpontok, a kollegális kapcsolódások az építészek számára is rengeteg új lehetőséget teremtenek. Az Építészet MA emellett a szakmai továbbképzést is szolgálja, a Dél-Dunántúli Építészkamara ezeket az alkalmakat felveszi a szakmai továbbképzései listájára, így a kamarai tagok kreditpontot szereznek a részvétellel.

**Kapcsolat a sajtó számára:**

Dr. Medvegy Gabriella dékán – PTE MIK

Tel.: +36 30 606 11 95

E-mail: medvegy.gabriella@mik.pte.hu